Goue Beker-houer sneuwel in WP-halfeindrondeDie verdedigende kampioen in die SA Rugbyunie (Saru) se internasionale oop klub-reeks om die Goue Beker is in die halfeindronde van die Westelike Provinsie se Superliga A uitgeskakel. Durbanville-Bellville, wat die Goue Beker ʼn paar jaar gelede verrassend gewen het, het Valsbaai met 19-12 geklop. Hy speel Saterdag op Nuweland in die eindstryd teen Stellenbosch, wat Unie-Milnerton met 50-32 oorwin het. Durbell sal as die bond se voorste oop klub die WP in aanstaande jaar se Goue Beker-reeks verteenwoordig. Paarl en Primrose durf mekaar in die Superliga B se eindstryd aan. Eersgenoemde het Bellville met 50-27 oorrompel, en laasgenoemde het met 36-24 gewen teen Helderberg, wat boaan die punteleer geëindig het. In die Superliga C het Macassar vir Kylemore met 46-14 geklop, en Busy Bee vir Goodwood met 27-21, en pak die wenners mekaar in die eindstryd. Blue Stars United is steeds onoorwonne in die Promosieliga nadat hy Silvertree met 40-24 verslaan het. Morning Star het Polisie met 29-23 ondergesit, en is tweede. Raithby Universals is net een ligapunt agter hom ná sy sege van 34-10 oor Van der Stel-Evergreens. Wat die Paarlse Top6-liga betref, is Allandale nog voor nadat hy Young Gardens met 56-17 ingespit het. Tussen die Onderste Ses het Simondium die voortou behou met ʼn naelskraapse oorwinning van 38-36 oor Violets.